《听鲍生弹琴》
清代·梅庚

黄山临户牖，三十六峰寒。何日新安水，遥连十八滩。

自言别清境，抱琴常不弹。爱此玉窗静，凉风泛崇兰。

花前一挥手，捣衣闻夜残。新声间古调，知音良独难。

余亦辞家客，江边逢所欢。相期随海月，一卧浮丘坛。

作者简介：安徽宣城人，字耦长。梅鼎祚孙。康熙二十年举人，官浙江泰顺知县。善八分书，尤长于诗画，性狷介，客游京师时，不妄投一刺。有《天逸阁集》。